Categories: Food Studies, Intelligence Studies, Society & Culture Studies, Weird Studies
Tags: apples, baobab, fruits, vegetables Kanker eis sokkerman | Netwerk24
Kanker eis sokkerman
Deur Alver Uys 02 Desember 2019 06:01
Angelo “Bees” Frederikse (42), ’n bekende in sokkerkringe in Worcester, is 18 November oorlede nadat kanker net ’n paar weke gelede by hom gediagnoseer is.
Bees, soos hy bekend gestaan het onder sy naaste familie en veral sy sokkervriende, is in Worcester as die tweede jongste van vyf kinders gebore. Hy het sy skoolloopbaan aan River­view Primêr en die Hoërskool Breërivier voltooi. Hy was die afgelope 15 jaar werksaam by Victoria & Alberts.
Hy het ’n groot liefde vir sokker gehad en het eers vir die Flying Stars-sokkerklub uitgedraf. Dit is egter as lid van View of Hope waar hy sy loopbaan later voortgesit het, én waar hy in sy speeldae behoorlik sy stempel afgedruk het.
As veelsydige speler was hy vir etlike jare ’n integrale deel van View of Hope se arsenaal. Dit was egter veral as verdediger dat hy in sy speeldae groot ontsag by sy opponente afgedwing het. Sy gedissiplineerdheid op en van die veld af het ook onteenseglik bygedra tot sy gewildheid onder die sokkerpubliek en het hom ook verskeie toekennings in die sak gebring.
Hy was ’n mensemens en veral van sy gewese spanmaats het met groot lof en ook met weemoed van sy bydrae op en van die veld af gepraat.
Angelo, die trotse pa van twee kinders, ’n dogter Keesha (10) en Ashwin (4), laat naas sy moeder, Delina, ook twee broers en twee susters en sy verloofde, Nandi Manuel, agter.
Hy word op Saterdag 30 November om 10:00 uit die VGK-gemeente Worcester-Suid ter ruste gelê. Die diens is by sy ouerhuis in Magoukastraat 9, Riverview, is om 09:00.